Il-pandemija ħalliet impatt fuq il-bejgħ matul is-sena li għaddiet, tant li stħarriġ tal-Kamra għall-Intrapriżi Żgħar u Medji dwar is-sitwazzjoni tan-negozji f'Malta wera li s-sena l-oħra ftit inqas min-nofs in-negozjanti raw il-bejgħ jonqos b'50% meta mqabbel mas-sena ta' qabel. Filwaqt li l-maġġoranza tan-negozjanti urew ottimiżmu li jifilħu għal din is-sitwazzjoni għal madwar sena, madwar terz qalu li għandhom pjani li jżommu n-negozju kif kien fl-2020, iżda 69 fil-mija esprimew ix-xewqa li s-suppliment tal-paga tal-gvern jibqa' jingħata mqar għal sena oħra. L-istħarriġ wera kif 43 fil-mija tan-negozjanti raw il-bejgħ jonqos bin-nofs meta mqabbel mas-sena ta' qabel, 21 fil-mija raw tnaqqis fil-bejgħ ta' 30 fil-mija jew iżjed, u 12 fil-mija esperjenzaw tnaqqis ta' 20 fil-mija. Mistoqsija jekk jaħsbux li fis-sitwazzjoni preżenti jistax in-negozju tagħhom jibqa' fuq saqajh, kważi 60% qalu li jifilħu jibqgħu joperaw hekk sa sena jew iktar, bi 28 fil-mija wieġbu li n-negozju jista' jibqa' għaddej sa 6 xhur u 13 fil-mija sa 3 xhur. Il-Kamra tal-Intrapriżi Żgħar u Medji staqsiet lin-negozjanti jekk humiex fiduċjużi li l-affarijiet hux se jimxu 'l quddiem bit-tilqima kontra l-coronavirus, b'49 fil-mija qalu li jaħsbu li l-Covid se tibqa' magħna għal ħafna żmien, 38 fil-mija sostnew li jaħsbu li se jaraw titjieb fit-tieni nofs tas-sena, 10 fil-mija qalu li jemmnu li se niġu għan-normalità sas-sajf li ġej u 3 fil-mija qalu li jemmnu li n-negozju jerġa' jibda jqum fuq saqajh wara Marzu li ġej. Dwar il-bejgħ fil-perjodu tal-festi tal-Milied, nofs in-negozjanti wieġbu li mhumiex sodisfatti, b'27 fil-mija jatribwixxu dan lill-pandemija, 15 fil-mija qalu n-negozju naqas minħabba inqas flus fil-bwiet tan-nies, u 11 fil-mija qalu li r-raġuni kienet minħabba li kellhom jagħlqu bil-miżuri tal-Covid. L-iktar li qed iħasseb lin-negozjanti huma t-tnaqqis fil-bejgħ, il-problemi ta' likwidità, u d-diffikultajiet biex jiġbru l-pagamenti. 69 fil-mija qalu li għandhom bżonn is-suppliment tal-paga tal-gvern għal sena oħra, 25 fil-mija għal 6 xhur oħra, u 6 fil-mija għal 3 xhur oħra. Il-President tal-Kamra għall-Intrapriżi Żgħar u Medji, Paul Abela, qal li l-kuraġġ li huma msemmija għalih in-negozjanti ħareġ meta 32 fil-mija wieġbu li għandhom pjani biex iżommu n-negozju tagħhom kif kien fl-2020. 8 fil-mija qalu li se jkollhom inaqqsu l-impjegati u 2 fil-mija sostnew li se jkollhom jagħlqu.